Bana Község Önkormányzat

2944 Bana, Jókai M. u. 18.

**J E G Y Z Ő K Ö N Y V**

Készült: Bana Község Önkormányzat Képviselő-testülete 2013. június 11-én, 18,00 órakor a Bábolnai Közös Önkormányzati Hivatal Banai Kirendeltségének Tanácstermében megtartott ülésen.

Jelen vannak: Sáhóné Horváth Márta polgármester, Ágoston Lászlóné, Bujáki

Lászlóné, Járóka Márió Zsolt, Szabó Árpád, Vizkeleti István,

továbbá: Kocsis Gábor jegyző, Lakasz Tímea kirendeltség vezető, Somogyiné

Zeke Tünde óvodavezető, Fekete József

Sáhóné Horváth Márta polgármester: Üdvözli a megjelenteket. Megállapítja, hogy a testület határozatképes. Bátisz Erzsébet egyéb elfoglaltság miatt nem tud részt venni az ülésen. Egyebek napirendi pontba kéri felvenni a Dobi utca átnevezésével kapcsolatos döntést. Szavazást kezdeményez a napirendi pontokról.

*A Banai Képviselő-testület egyhangú szavazással elfogadja a napirendi pontokat.*

1. **Tájékoztató a lejárt határidejű önkormányzati döntések végrehajtásáról és beszámoló a két ülés között történt eseményekről**

Sáhóné Horváth Márta polgármester: Ismerteti a lejárt határidejű határozatokat és a két ülés között történt eseményeket. Május 14-én a helyi Vöröskereszt szervezett véradást az általános iskola alsós épületében. A faluból 17 ember adott vért. Május 16-án az óvodában tartották meg a 23 fős nagycsoportos gyereknek ballagási ünnepséget. Május 17-én a Komárom-Bábolna Többcélú Kistérségi Társulási tanács ülésén vett részt Polgármester Asszony. Az ülésen elfogadták a Társulás 2012. évi gazdálkodásáról szóló beszámolót, és a 2012. évi belső ellenőrzésről szóló vezetői jelentést. Tárgyaltak a társulási megállapodás felülvizsgálatáról, a jelzőrendszeres házi segítségnyújtás további működéséről, a feladatellátás jövőjéről és finanszírozásáról. Május 17-én tartották meg az óvoda névavatóval egybe kötött évzáró ünnepségét a Művelődési Házban. Az ünnepi köszöntőt Polgármester Asszony mondta, majd Somogyiné Zeke Tünde óvodaavató beszéde hangzott el. A nagycsoportos gyerekek óvónője Herczig Anita előadásában hallgathatták meg Szabó Lőrinc: Ima gyermekekért című versét. A megjelentek, mind a három óvodás csoporttól színvonalas műsort láthattak. A régi óvodások zenei műsora is színesítette az ünnepi programot. Az ünnepség után a meghívott vendégek az óvodában szerény vendéglátás mellett megtekinthették a csoportszobákat. A vendéglátást az intézmény dolgozóinak felajánlásaiból biztosították. Megköszöni mindenkinek, aki hozzájárult ahhoz, hogy méltó módon tudtak nevet adni az intézménynek. Május 23-án az iskola rendezett házi szavalóversenyt, melyen az igazgatónő meghívására Polgármester Asszony is részt vett. Május 25-én az énekkar a Győrszentiváni, Orbán napi rendezvényen vett részt. Május 26-án volt a faluban a búcsú, volt egy kis keveredés, ugyanis kedden derült ki, hogy az ácsi Veszprémi család, akik már évtizedek óta hozzák a szórakoztató eszközeiket, úgy gondolták, hogy a jobb bevétel reményében az idei évben inkább a Győri gyermeknapon állítják fel a szórakoztató eszközöket. Polgármester Asszony személyes megkeresésére sem voltak hajlandóak arra, hogy legalább a kisebb gyerekeknek egy körhintát felállítsanak. Zsolnai Imre helyi árus segített abban, hogy egy Győrasszonyfai vállalkozó ugráló várat, és csúszdát tudjon felállítatni a Fekete József által ingyen biztosított területen. Június 4-én a megemlékezés virágait helyezték el a Banai Fidesz csoport által, a Nemzeti Összetartozás Napján szervezett Trianoni megemlékezésen. Június 6-tól 3 éjszakán keresztül az Önkéntes Tűzoltók és önkéntesek a kialakult árvízi helyzetnél segítettek a Gönyűn, a Dunai szakasznál homokzsákokat tölteni, és rakni. Megköszöni önzetlen munkájukat. Június 7-én a pedagógusokat köszöntötte a pedagógusnap alkalmából, az iskolában a tankerület vezetőjével, az óvodában, pedig az óvónőket és a dajkákat egy szál virággal. Június 10-én a 8136 sz. út felújítása kapcsán egyeztető értekezleten volt Tatabányán. A műszaki átadás 2 -3 hétig fog tartani, és a hibákat ezen idő alatt fogják kijavítani. Az útcsatlakozások, kapubehajtók, átereszek munkálatai még nem zárultak le. Nagy esély van arra, hogy a projekt zárásaként, az átadási ünnepség a Banai hivatal épületében kerül megrendezésre.

Ágoston Lászlóné az Ügyrendi Bizottság elnöke: Ismerteti a Bizottság 24/2013. számú határozatát a banai nyári sörfesztivál megrendezéséről.

Sáhóné Horváth Márta polgármester: Elmondja, hogy a szervezők a bizottsági ülésen megjelentek, minden kérdésre válaszoltak. A testületi ülésre is kaptak meghívót, de nem éltek a lehetőséggel. Hozzá teszi, hogy személyesen kereste fel Pábli Zsolt urat, aki a hangosító berendezést bérli. Pábli úr a testület döntésének függvényében vállalja a rendezvény hangosítását július 13-án.

Szabó Árpád képviselő: Támogatja a rendezvény szervezését.

Vizkeleti István alpolgármester: Támogatja a fiatalok kreatív és lelkes hozzáállását, a rendezvény lebonyolítását.

Járóka Márió Zsolt képviselő: Szintén támogatja a rendezvényt.

Sáhóné Horváth Márta polgármester: Támogatja a rendezvényt. Szavazást kezdeményez a határozati javaslat elfogadására.

*A Képviselő-testület egyhangú szavazással az alábbi határozatokat hozza:*

**62/2013. (VI.11.) sz. Képviselő-testületi határozata:**

Bana Község Önkormányzat Képviselő-testülete a lejárt határidejű önkormányzati határozatok végrehajtását és a beszámolót a két ülés között történt eseményekről elfogadta és tudomásul vette.

Határidő: azonnal

Felelős: Sáhóné Horváth Márta polgármester

Sáhóné Horváth Márta polgármester: Szavazást kezdeményez a „Banai Nyári Sörfesztivál Hangnyomás versenyek és Autós találkozó” megrendezésére.

*A Képviselő-testület egyhangú szavazással az alábbi határozatokat hozza:*

**63/2013. (VI.11.) sz. Képviselő-testületi határozat:**

Bana Község Önkormányzat Képviselő-testülete

a 2013.07.13-ra tervezett „Banai Nyári Sörfesztivál Hangnyomás versennyel

és Autós találkozóval” megnevezésű rendezvénnyel kapcsolatos felkérésben foglaltak alapján a rendezvény támogatásáról biztosította a szervezőket,

illetve a falu ki hangosító felszerelését is rendelkezésre bocsátja.

Határidő: azonnal

Felelős: Sáhóné Horváth Márta polgármester

1. **Bana Község Önkormányzatának tulajdonában lévő földterületek haszonbérletére beadott pályázatok elbírálása**

Sáhóné Horváth Márta polgármester: Ismerteti, hogy Bana Község önkormányzata pályázati hirdetményt tett közzé az önkormányzat tulajdonában lévő földterületek haszonbérletére. Az április 30-i határidőre egy pályázat érkezett, melyet hiánypótlás miatt el kellett utasítaniuk. Új pályázatot írtak ki május 27-i határidővel, erre 7 pályázati anyag érkezett. Előállt az a helyzet, hogy egy helyrajzi számra 2 jelentkező is pályázott, Fekete József és Nagy Sándor. Mindkét pályázó a kiírásban szereplő 5 Ft/m2 árat ajánlott. Az Ügyrendi Bizottság úgy határozott, hogy a pályázók értesítését követően nyílt vagy zárt licitet tartsanak, viszont csak az egyik fél jelent meg, ezért automatikusan ő, Fekete József nyerte a pályázatot.

Ágoston Lászlóné az Ügyrendi Bizottság elnöke: Ismerteti a Bizottság 16/2013. (VI.03.), 17/2013. (VI.03.), 18/2013. (VI.03.), 19/2013. (VI.03.) és 20/2013. (VI.03.) számú határozatait.

Sáhóné Horváth Márta polgármester: Pontosítja a határozatokban szereplő területek elhelyezkedését a helyrajzi számok alapján. Szavazást kezdeményez a javaslat elfogadására.

*A Képviselő-testület egyhangú szavazással az alábbi határozatokat hozza:*

**64/2013. (VI.11.) sz. Képviselő Testületi határozat:**

Bana Község Önkormányzat Képviselő-testülete

a 112/7. hrsz. ingatlan haszonbérbeadását javasolja 3,- Ft/nm haszonbér ellenében Zsidi Ferenc és a Ceres Agro Kft. részére 5 év időtartamra, oly módon,

hogy 3 ha földet Zsidi Ferenc, és 7 ha földet a Ceres Agro Kft. a közöttük létrejövő külön megállapodás alapján bérelhet,

valamint felkéri a polgármestert az ezzel kapcsolatos intézkedések megtételére.

Határidő: azonnal

Felelős: Sáhóné Horváth Márta polgármester

Sáhóné Horváth Márta polgármester: Elmondja, hogy a 711/6., a 711/7. és 312/21. helyrajzi számú területek haszonbérletére egy pályázat sem érkezett.

Ágoston Lászlóné az Ügyrendi Bizottság elnöke: Ismerteti a Bizottság 21/2013. számú határozatát.

Szabó Árpád képviselő: Véleménye szerint ezek olyan területek, melyeket nem igazán lehet hasznosítani. Úgy gondolja az önkormányzat már akkor is jól jár, hogyha valaki rendben tartja ezeket a területeket, különben az ő feladatuk lenne ez is. Nem véletlenül nem érkezett egyetlen pályázat sem.

Vizkeleti József alpolgármester: Egyet ért Szabó Árpád képviselővel, a 312/21. számú terület különösen problémás terület.

Kocsis Gábor jegyző: Ismerteti, hogy az önkormányzat bármilyen döntést hozhat a területekről. Akár ingyen is rendelkezésre bocsáthatja, ha csak az az elvárása, hogy valaki rendben tartsa a telkeket, viszont valamilyen határozatban rendelkezni kell a területekről, megállapodást kell kötni, és annak időtartama alatt be is kell tartani. A problémát az jelenti, hogy január elseje óta nincs hatályos határozat a földterületekről.

Szabó Árpád képviselő: Javasolja, hogy az eddigi használókkal kössenek megállapodást, miszerint ingyen vállaljanak kötelezettséget a területek rendben tartására.

Sáhóné Horváth Márta polgármester: Úgy gondolja, hogy a határozati javaslatot kellene elfogadni, majd a használók megnyilatkoztatását követően, a következő testületi ülésen döntsenek végleg a kérdésről. A többi fizető használóval szemben negatív diszkriminációnak tartaná a megállapodás megkötését a jelen pillanatban.

Szabó Árpád képviselő: Véleménye szerint ez csak felesleges időhúzás, mialatt a területeket senki sem gondozza.

Sáhóné Horváth Márta polgármester: Kiemeli, hogy a területek jelenleg is művelés alatt állnak, kivétel a 312/21. számú. Szavazást kezdeményez a javaslat elfogadására.

*A Képviselő-testület egyhangú szavazással az alábbi határozatokat hozza:*

**65/2013. (VI.11.) sz. Képviselő-testületi határozat:**

Bana Község Önkormányzat Képviselő-testülete

a 29/1. hrsz. ingatlan haszonbérbeadását javasolja 5 Ft/nm haszonbér ellenében Fekete József részére 5 év időtartamra, valamint felkéri a polgármestert

az ezzel kapcsolatos intézkedések megtételére

Határidő: azonnal

Felelős: Sáhóné Horváth Márta polgármester

Sáhóné Horváth Márta polgármester: Szavazást kezdeményez a javaslat elfogadására.

*A Képviselő-testület egyhangú szavazással az alábbi határozatokat hozza:*

**66/2013. (VI.11.) sz. Képviselő-testületi határozat:**

Bana Község Önkormányzat Képviselő-testülete

a 24. hrsz. ingatlan haszonbérbeadását javasolja 5 Ft/nm haszonbér ellenében Fekete József részére 5 év időtartamra, valamint felkéri a polgármestert

az ezzel kapcsolatos intézkedések megtételére.

Határidő: azonnal

Felelős: Sáhóné Horváth Márta polgármester

Sáhóné Horváth Márta polgármester: Szavazást kezdeményez a javaslat elfogadására.

*A Képviselő-testület egyhangú szavazással az alábbi határozatokat hozza:*

**67/2013. (VI.11.) sz. Képviselő-testületi határozat:**

Bana Község Önkormányzat Képviselő-testülete

a 67. hrsz. ingatlan haszonbérbeadását javasolja 3 Ft/nm haszonbér ellenében Kovács Attila részére 5 év időtartamra, valamint felkéri a polgármestert

az ezzel kapcsolatos intézkedések megtételére.

Határidő: azonnal

Felelős: Sáhóné Horváth Márta polgármester

Sáhóné Horváth Márta polgármester: Szavazást kezdeményez a javaslat elfogadására.

*A Képviselő-testület egyhangú szavazással az alábbi határozatokat hozza:*

**68/2013. (VI.11.) sz. Képviselő-testületi határozat:**

Bana Község Önkormányzat Képviselő-testülete

a 0184/71. hrsz. ingatlan haszonbérbeadását javasolja 5 Ft/nm haszonbér ellenében Czigány Tibor részére 5 év időtartamra, valamint felkéri a polgármestert

az ezzel kapcsolatos intézkedések megtételére.

Határidő: azonnal

Felelős: Sáhóné Horváth Márta polgármester

Sáhóné Horváth Márta polgármester: Szavazást kezdeményez a javaslat elfogadására.

*A Képviselő-testület egyhangú szavazással az alábbi határozatokat hozza:*

**69/2013. (VI.11.) sz. Képviselő-testületi határozat:**

Bana Község Önkormányzat Képviselő-testülete

a 711/6.,711/7., 312/21. hrsz. földterületek haszonbérletére szóló pályázati hirdetményt ismételten közzé teszi 2013. június 23-i beadási határidővel.

A Képviselő-testület felkéri a polgármestert, hogy az eredménytelen pályázattal érintett földterületek használóit értesítse, illetve nyilatkoztassa őket arról, amennyiben nem tudják megfizetni a bérleti díjat,

mit tudnak felajánlani a földek haszonbérletéért.

Határidő: azonnal

Felelős: Sáhóné Horváth Márta polgármester

1. **Komárom és Környéke Társulási Megállapodás módosítása**

Sáhóné Horváth Márta polgármester: Ismerteti, hogy korábban megszűnt a Komárom-Bábolna Többcélú Kistérségi Társulás, ennek utóda a Komárom és Környéke Társulás

Ágoston Lászlóné az Ügyrendi Bizottság elnöke: Ismerteti a Bizottság 23/2013. (VI.03.) számú határozatát.

Kocsis Gábor jegyző: Elmondja, hogy nem csak a társulás elnevezése módosul, hanem jelentős változások következtek be a jogszabályi környezet azon elemeiben, amelyek a társulások működését szabályozzák. Korábban a közös feladatellátásért az állam többletfinanszírozást biztosított, de ez az előny már nincs. Viszont vannak olyan feladatok, melyeket érdemes társulás keretében elvégezni. A módosított társulási megállapodás valamennyi szükséges változtatást tartalmaz, egyértelműen szabályozza azt is, milyen következményekkel jár, ha valaki kilép a társulásból, mi lesz a sorsa a bevitt vagyonelemnek, részesedésnek. 2013. július 1-jén kezdi meg a működését az új társulás az új megállapodásokkal. A legtöbb önkormányzat már elfogadta az új megállapodást. A feladatoknál meghatározták a lehetséges együttműködési pontokat. Javasolja a megállapodás elfogadását.

Sáhóné Horváth Márta polgármester: Ismerteti, hogy a Többcélú Kistérségi Társulás 2004. június 29-én jött létre, akkor még bizonyos támogatásokat kaptak erre, de az új törvényi szabályozás értelmében erre már nincs lehetőség. A kötelezően ellátandó feladatokat egyszerűbb ellátni társulásban, például a településfejlesztési és rendezési feladatokat. A központi ügyeletet Bana és Bábolna kivételével a másik 7 település együtt látja el, a családsegítési, gyermekjóléti szolgáltatást és a gyermekek átmeneti gondozását Bana mikro társulásban Nagyigmánddal együtt látja el, a jelzőrendszeres házi segítségnyújtásból pedig éppen most lépett ki Bana, mivel csak egy személy vette igénybe, de nála sem volt több éve hívás. A belső ellenőrzési feladatokat Komárom kivételével a többi 8 település együtt látja el, de ide tartoznak a gyepmesteri, a város és község gazdálkodási, ingatlan- és vagyongazdálkodási valamint a közművelődési feladatok is. Szavazást kezdeményez.

*A Képviselő-testület egyhangú szavazással az alábbi határozatot hozza:*

**70/2013. (VI.11.) sz. Képviselő-testületi határozat:**

Bana Község Önkormányzat Képviselő-testülete

a Komárom és Környéke Társulási Megállapodást egységes szerkezetben

elfogadta és tudomásul vette.

Határidő: azonnal

Felelős: Sáhóné Horváth Márta polgármester

1. **X. Banán Fesztivál szervezése**

Sáhóné Horváth Márta polgármester: Elmondja, hogy a fesztivál időpontja 2013. augusztus 31. Egy kisebb stáb már elkezdte az előkészületeket, a sátrakat lefoglalták és a programok is körvonalazódnak. Segítségül hívták a kistérségi referenst, akinek teljes rálátása van a kistérségen belül működő kulturális egyesületekre. 2012-ben nem tudták megtartani a rendezvényt, ezért az idei lesz a 10. Banán Fesztivál. Az óvodavezető javaslatára 10 2003-ban született, jelenleg 10 éves gyermek fog a levegőbe engedni 10 db lufit. Az óvodai szülői munkaközösség tagjai nagyon aktívak, vásárt szeretnének tartani, melynek bevétele az óvodát gyarapítaná, ehhez az önkormányzat biztosít számukra helyet. Ebből és a farsangi bál bevételéből az óvoda részére egy EU szabványnak megfelelő játszóeszközt szeretnének vásárolni. Kéri a képviselők aktív részvételét a szervezésben, a lebonyolításban valamint szponzorok keresésében, hogy az önkormányzatot minél kevesebb anyagi ráfordítás terhelje. Szívesen fogadják a tombolához a tárgyi felajánlásokat, az anyagi juttatásokat vagy az erkölcsi támogatást. Feladatot jelent a sátrak és egyéb értékek őrzése is, mivel márciusban feloszlott a polgárőrség a településen. A sátrat az IKR Zrt. biztosítja díjmentesen. Az óvoda segítségét kéri a vendéglátásban. A rendezvényen részt vesz a szlovákiai testvértelepülés delegációja, a rendezvény sztárvendége pedig 9 órakor a Két zsivány lesz. Pábli Zsolttal a megállapodásuk értelmében a hangosítás biztosított. Úgy gondolja, hogy a lakosság részéről nagyobb az érdeklődés az effajta rendezvényekre, a hagyományos búcsú már veszít fényéből. Július 13-án tartják meg a sör fesztivált, augusztus 10-én lesz a főzőverseny és 31-én a Banán Fesztivál. A bizottsági ülésen felmerült, hogy egyszerre kellene tartani a fesztivált és a főzőversenyt, de a verseny szervezője külön kívánja lebonyolítani azt, 3 héttel a fesztivál előtt.

Ágoston Lászlóné az Ügyrendi Bizottság elnöke: Ismerteti a Bizottság 15/2013. (VI.03.) számú határozatát.

Sáhóné Horváth Márta polgármester: Hozzá teszi, hogy szívesen fogadja az újabb ötleteket, mert a végleges program még nem kiforrott. Határozathozatal nélkül lezárja a napirendi pontot.

1. **Egyebek**
2. **Dobi utca átnevezése**

Kocsis Gábor jegyző: Ismerteti, hogy korábban döntést hoztak, hogy a Dobi István utca Dobó István utcára változzon. A testületi ülést követően a határozatot megküldték az illetékes földhivatal részére, de ezt a változást ők nem tudják bejegyezni, mert a határozatból hiányzik a helyrajzi szám. A határozati javaslat, melyet előzetesen kiosztottak, teljes mértékben megegyezik az előzővel, csupán a helyrajzi szám került beillesztésre. Kéri a testület támogatását.

Sáhóné Horváth Márta polgármester: Szavazást kezdeményez a javaslat elfogadására.

*A Képviselő-testület egyhangú szavazással az alábbi határozatot hozza:*

**71/2013. (VI.11) sz. Képviselő-testületi határozat:**

Bana Község Önkormányzat Képviselő-testülete

elfogadja, hogy a Bana, Dobi István utca (hrsz.: 711/34) közterület

elnevezése Bana, Dobó István utcára változzon.

A Képviselő-testület felkéri a Hivatalt, hogy a szükséges eljárást folytassa le.

Határidő: azonnal

Felelős: Sáhóné Horváth Márta polgármester

Sáhóné Horváth Márta polgármester: Elmondja, hogy 2013. június 25-én, kedden rendkívüli testületi ülést tartanak, melyen napirendre kerül az esélyegyenlőségi program. A képviselő-testület döntése előtt a szociális bizottságnak is véleményeznie kell a programot.

Ágoston Lászlóné az Ügyrendi Bizottság elnöke: Az iskola sorsáról érdeklődik, mivel legutóbbi értesülése szerint a felső tagozat Bábolnára kerül szeptembertől, viszont a tankerület szerint még nem Bábolna tagintézménye a banai iskola. A tankerület azt állítja, minden településen megmarad a 8 osztály, ahol eddig is megvolt mindkét tagozat. Véleményük szerint az oktatás ellehetetlenítése ezen települések elsorvasztását jelentené. Pedig Banán már a 19. században is működött a katolikus és református iskola. Tudomása szerint 7 család szeretné máshova járatni gyermekét, kéri az iskola igazgatóját és a polgármestert, hirdessék, hogy az iskola megmarad. Ragaszkodik ahhoz, hogy megőrizzék Banán az oktatást, véleménye szerint ha nem lenne iskola, akkor annak 5-6 éven belül súlyos következményei lennének. A búcsúval kapcsolatban elmondja, hogy a Veszprémi család azért nem ment Banára, mert nem kaptak megfelelő területet. 36 évig biztosították ők a búcsú kellékeit, ez volt az első év, hogy ők kimaradtak. Két hintával tudtak volna megjelenni, de ők többet szerettek volna hozni, mert ez kevés lett volna. A búcsú falusi tradíció, kéri, hogy valamilyen megoldást találjanak a területi problémákra. Javasolja, hogy a Banán Fesztivál alkalmából biztosítsanak a gyermekeknek is valamilyen szórakozási lehetőséget (kisvasút, hinta, stb.).

Sáhóné Horváth Márta polgármester: Elmondja, hogy mivel a művelődési ház udvarára játszótér került, ezért nem tudtak helyet biztosítani a búcsúhoz. Viszont ez egy egyházi ünnep, nem az önkormányzat feladata. Korábban kellett volna végig gondolnia a testületnek, hogy milyen következményekkel jár a játszótér megépítése. Már a tavalyi évben is nyilatkoztak arról, hogy nem tudnak megfelelő helyet biztosítani a búcsúhoz. Több próbálkozást is tett a Veszprémi család felé, hogy a helypénz elengedésével esetleg csökkenthetnék áraikat, ezzel kedvezve a lakosoknak, viszont ők nem akartak élni ezzel a lehetőséggel. Szívesebben kifizetik a helypénzt, mint hogy lemondjanak magasabb áraikról. Viszont a nyugdíjas otthon udvara megfelelő helyszín lett volna a búcsúnak, a tavalyi évben már értesítette a Veszprémi családot, hogy új területet talált a következő búcsúnak. Véleménye szerint kizárólag anyagi okokból nem hoztak játékeszközöket Banára, mivel többször is próbálta meggyőzni őket, hogy legalább egy hintát biztosítsanak. Véleménye szerint ideje lenne új vásárosokat alkalmazni, akik hajlandóak lennének együttműködésre, és a helypénz elengedésével alacsonyabb árak biztosítására.

Ágoston Lászlóné az Ügyrendi Bizottság elnöke: Javasolja, hogy a sportpálya melletti területen tartsák meg legközelebb a búcsút, korábban már volt erre példa. Ott a gyerekek is kisebb veszélynek lennének kitéve.

Sáhóné Horváth Márta polgármester: Elmondja, hogy az a terület gyakran víz alatt áll és ez gondot okoz az eszközök felállításakor, komoly műszaki előírásoknak kell megfelelniük. Véleménye szerint az a terület teljesen alkalmatlan, de a nyugdíjas otthon udvara megfelelő lenne.

Vizkeleti István alpolgármester: Tudomása szerint a Veszprémi családnak megállapodása van a győri önkormányzattal minden gyermeknapra, és ott magasabb a bevételük is.

Szabó Árpád képviselő: Úgy gondolja, minden évben biztosítva volt a helyszín a búcsúra, de az ácsi szolgáltatók hozzáállása értékelhetetlen. Az iskolával kapcsolatban elmondja, hogy volt egy hivatalos állásfoglalás, de nem az önkormányzat feladata, hogy eldöntse az iskola sorsát. A tankerület szerint még nincs hivatalos döntés, hogy marad-e a felső tagozat. Véleménye szerint a korábbi aláírásgyűjtés is megriasztotta a lakosságot. Csak megfelelő gyereklétszámmal vagy pénzzel lehet fenntartani egy iskolát.

Ágoston Lászlóné az Ügyrendi Bizottság elnöke: Arról érdeklődik, hogy a tankerületi igazgató mit mondott az iskola sorsáról a pedagógus napon.

Sáhóné Horváth Márta polgármester: Ismerteti, hogy a májusi közmeghallgatás másnapján érkezett egy megkeresés a komáromi tankerülettől, miszerint a tankerület szakmai állásfoglalása az, hogy a Banai Jókai Mór Általános Iskola a Bábolnai Általános Iskola tagintézményeként működjön, a felső tagozat Bábolnára kerüljön. Ezt az információt továbbította a képviselőknek. Polgármester asszony eddig sem és a jövőben sem támogatja ezt az állásfoglalást. Ismerteti, hogy 2013 januárja óta az állam, a Klebelsberg Intézményfenntartó Központ dönt az iskoláról. Az önkormányzat minden évben erőn felül támogatta az iskolát, de már nem az övé a döntés. A pedagógus napon, az eddigiektől eltérő módon a szülői munkaközösség nem kívánt együttműködni a polgármesterrel, de a tankerület igazgatója Hauser Zsuzsanna részt vett a rendezvényen és azt mondta, hogy megvan az állásfoglalás, de hivatalos döntés nincs az ügyben. Kéri, hogy türelmesen várják meg a döntést.

Bujáki Lászlóné képviselő: A búcsúval kapcsolatban hozzá teszi, hogy évek óta minden januárban kérvényt nyújtottak be, hogy biztosítson területet Bana a rendezvényhez, viszont az utóbbi 2 évben pályázatot sem adtak be. Véleménye szerint egy családnak nagyon megterhelő a búcsú anyagilag, az ácsi szolgáltató magas árakkal dolgozik.

Szabó Árpád képviselő: Arról érdeklődik, hogy mit lehet kezdeni a szabadon kóborló kutyákkal.

Kocsis Gábor jegyző: Elmondja, hogy ezt a feladatot a kistérségi társulás látja el. A problémát az jelenti, hogy csak adott napokon jön ki a gyepmester a településre. Ha valaki értesíti őket, akkor plusz költségért kijönnek, amit a tulajdonoson, a gazdán kérnek számon. Lehetőség van arra, hogy a lakosok befogják ezeket a kutyákat és az adott napokon a gyepmester rendelkezésére bocsájtsák, de feljelentést is tehetnek, hogyha kárt okoznak a személyes tulajdonban.

Szabó Árpád képviselő: Véleménye szerint a kutyát nehéz megfogni és a legtöbben chip sincs. Sokan letagadják a kutyát.

Kocsis Gábor jegyző: Elmondja, hogy kezdeményezések folynak, hogy ne Fehérvárról érkezzen a gyepmester, viszont magas elvárásoknak kell megfelelnie egy ilyen befogadó telepnek. Jelenleg csak Győr felelne meg a kritériumoknak. Az iskolával kapcsolatban elmondja, hogy mindenképpen ,meg kell várni, míg az Intézményfenntartó Központ írásban be nem jelenti, hogy mi lesz a sorsa az intézménynek. Az önkormányzat világosan kinyilvánította, hogy nem ért egyet az iskola áthelyezésével, de az írásos nyilatkozatig már nem tehetnek semmit.

Bujáki Lászlóné képviselő: Véleménye szerint a szülőket nagyon megterheli a bizonytalanság.

A polgármester az ülést 1920 órakor bezárja.

K. M. F.

**Sáhóné Horváth Márta Kocsis Gábor**

polgármester jegyző